Document ID: /roh_data/filtered/fineweb-2-filterrobots_roh.jsonl.gz/16993

Ils davos onns èn las rutas adina puspè vegnidas optimadas uschia che quellas adempleschan actualmain tuttas pretensiuns d’ina gronda cursa da skis da turas. Quai vulan ils organisaturs cun Leo Condrau a la testa nizzegiar per organisar il 2019 ina cursa da la cuppa mundiala.
Quest onn han ils participants pudì eleger tranter duas differentas rutas. La ruta «Verclisa» ha manà ils sportists sur ina distanza da passa 14 kilometers e bunamain 1’700 meters differenza d’autezza da Caischavedra via la Val Verclisa sin il Péz Ault ed enavos sur Gendusas fin a Caischavedra. La ruta «Gendusas» cun ina distanza da bun 8 kilometers e 700 meters differenza d’autezza ha cumenzà a Gendusas e manà sur La Muotta e Lai Alv enavos fin a Caischavedra.
L’ediziun 2017 saja grategiada grondius, di il president dal comité d’organisaziun Leo Condrau, cun ina pitschna excepziun. Encunter mezdi è la tschajera vegnida pli e pli ad aut ed ha uschia sfurzà ils organisaturs d’interrumper la cursa in zic pli baud che giavischà. La gronda part dals participants aveva dentant gia cuntanschì l’arrivada.
La sfida da segirezza
La responsabladad dal schef da cursa da la Trofea Péz Ault è gronda. Per la segunda giada ha Giochen Bearth da Sumvitg surpiglià quella sfida. Nus vain accumpagnà el in di avant la cursa per mirar sche tut è pront per l’otgavla ediziun da la Trofea Péz Ault.
In participant è Marco Schmed
Marco Schmed da Mustér prenda gia part per la 7avla giada a questa cursa cun skis da turas. Mo questa giada èsi ina premiera per el: El ha elegì la varianta greva cun 14 km.
RR Sportissimo 17:00